ORDE do 9 de abril de 2007 pola que se amplían os créditos e os prazos para a presentación de solicitudes de determinados programas de políticas activas de emprego que se financiarán e executarán con cargo ao orzamento do ano 2007, ao abeiro do I Plan Integral de Emprego de Galicia.
CONSELLERÍA DE TRABALLO — III. OUTRAS DISPOSICIÓNS — 03/05/2007

A Comunidade Autónoma de Galicia, desde o 1 de xaneiro de 1998, a través do Decreto 289/1997, asumiu a transferencia da xestión realizada polo Instituto Nacional de Emprego no ámbito do traballo, o emprego e a formación e, a través dos decretos 211/2005, do 3 de agosto, polo que se establece a estrutura orgánica da Xunta de Galicia, 232/2005, do 11 de agosto, polo que se fixa a estrutura orgánica dos departamentos da Xunta de Galicia e o Decreto 536/2005, do 6 de outubro, polo que se establece a súa estrutura orgánica, a Consellería de Traballo asume o exercicio das competencias e funcións, entre outras materias, no relativo ás políticas activas de emprego.
Quen desempeña a responsabilidade da Administración xeral do Estado, a través do Ministerio de Traballo e Asuntos Sociais e do Servizo Público de Emprego Estatal, e quen desempeña a responsabilidade da Xunta de Galicia, a través do seu presidente e do conselleiro de Traballo consideraron e valoraron a oportunidade de poñer en marcha e desenvolver un Plan Integral de Emprego durante o período 2006-2009, que ademais de posibilitar melloras substanciais, en termos de actividade e de ocupación, nos mercados de traballo en Galicia, permita ir reducindo os desfases que a separan da media española.
Por iso, o 17 de setembro de 2005 asinouse o Acordo de Colaboración entre o Ministerio de Traballo e Asuntos Sociais e a Xunta de Galicia para a posta en marcha do I Plan Integral de Emprego de Galicia e o 29 de marzo de 2006 se substancia a firma do Convenio de Colaboración para o seu desenvolvemento, en cumprimento do disposto na disposición adicional décimo sétima da Lei 30/2005, do 29 de decembro, de orzamentos xerais do Estado para o ano 2006.
Pola súa banda, na disposición adicional viséximo primeira da Lei 42/2006, do 28 de decembro, de orzamentos xerais do Estado para o ano 2007, recolle a achega financeira anual do Servizo Público de Emprego Estatal ao financiamento do Plan Integral de Emprego da Comunidade Autónoma de Galicia.
O Ministerio de Traballo e Asuntos Sociais, a través do Servizo Público de Emprego Estatal, con cargo ao seu orzamento, achegará vinte e catro millóns de euros cada ano, durante o período de vixencia do Plan Integral de Emprego de Galicia, que se destinarán a financiar accións e medidas de fomento de emprego, encadradas nas políticas activas de emprego. Esta achega do Servizo Público de Emprego Estatal é adicional á distribuída a Comunidade Autónoma de Galicia, conforme o procedemento establecido no artigo 86 da Lei xeral orzamentaria, de subvencións estatais de xestión estatutariamente asumida por esta Administración pública.
Pola súa parte, a Xunta de Galicia, a través da Consellería de Traballo, con cargo ao seu orzamento, achegará mediante a afectación o I Plan Integral de Emprego de Galicia de medidas activas de emprego, ata vinte e catro millóns de euros cada ano, durante o período 2006-2009.
O obxecto desta orden non é outro que completar a achega financeira da Xunta de Galicia a este plan, que está contida nas ordes de convocatoria das distintas medidas de políticas activas de emprego xa publicadas, coa achega de 24 millóns de euros provenientes da Administración xeral do Estado, para a consecución dos obxectivos e a execución das accións previstas nesta orde. A diferenza entre estes 24 millóns e o importe da ampliación de crédito nas diferentes ordes corresponde aos 3.355.526,67  comprometidos na concesión de obradoiros de emprego do ano 2006.
A programación e aprobación das diferentes medidas e accións realizarase de acordo coa planificación presentada para o ano 2007 ao Comité Autonómico de Emprego e en coherencia co Acordo sobre Obxectivos e Medidas de Emprego de Galicia subscrito como resultado do Diálogo Social en Galicia, pola Xunta de Galicia, a Confederación de Empresarios de Galicia (CEG), a UGT-Galicia e o S.N. de CC.OO., que establece os obxectivos a acadar en materia de emprego, na liña da converxencia coa media do Estado e coa de Europa e as medidas e recursos que se implementarán cara á consecución dos obxectivos.
Á vista da experiencia do exercicio de 2006 e co obxecto de garantir o maior nivel posible de execución, o que redundará en beneficio dos traballadores e traballadoras en situación de desemprego de Galicia e na xeración de emprego no seu territorio, óptase novamente pola fórmula de ampliar o crédito de determinadas ordes de convocatoria de subvencións xa publicadas, coa conseguinte ampliación de prazos, para financiar unha serie de actuacións específicas vinculadas ao Plan Integral de Emprego de Galicia en 2007.
Estas políticas activas de emprego transferidas á Comunidade Autónoma de Galicia están reguladas na Orde TAS/816/2005, do 21 de marzo, pola que se adecuan ao réxime xurídico establecido na Lei 38/2003, do 17 de novembro, xeral de subvencións, as normas reguladoras das subvencións que concede o Servizo Público de Emprego Estatal nos ámbitos de emprego e da formación profesional ocupacional, segundo o disposto na súa disposición adicional primeira, número 2.
Así mesmo, os diferentes programas incluídos no I Plan Integral de Emprego de Galicia están regulados polas ordes da Consellería de Traballo sinaladas no artigo 1.1º.
Noutra orde de cousas, a concesión das subvencións que se financian cos créditos previstos nesta orde axústase ao disposto na Lei 38/2003, do 17 de novembro, xeral de subvencións, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e, en concreto, no relativo aos principios de concorrencia competitiva, publicidade, transparencia, igualdade e non-discriminación na concesión das axudas e subvencións, toda vez que o procedemento e o réxime xurídico administrativo para a súa concesión se somete ás respectivas ordes de subvencións xa publicadas no Diario Oficial de Galicia.
Así, de acordo co previsto no precitado Decreto lexislativo 1/1999, do 7 de outubro, o financiamento das axudas previstas nesta orde realizarase con cargo as aplicacións orzamentarias 16.02.322A.403.1, 16.02.322A.445.1, 16.02.322A.460.3, 16.02.322A.481.2, 16.03.322B.460.0, 16.03.322B.481.0, 16.03.323A.444.0 e 16.03.323A.460.0 dos orzamentos xerais da Comunidade Autónoma de Galicia para o ano 2007, polos importes respectivos de 800.000,00 , 150.000,00 , 9.494.473,33 , 5.000.000,00 , 1.200.000,00 , 3.000.000,00 , 400.000,00  e 600.000,00 .
O importe dos ditos créditos para cada programa poderá ser obxecto de reaxustes como consecuencia da asignación ou da redistribución de fondos para o financiamento dos programas de fomento de emprego e das solicitudes presentadas, coas limitacións que establezan a Conferencia Sectorial de Asuntos Laborais, o Convenio de Colaboración do 29 de marzo de 2006 ou as disposicións aplicables ás axudas cofinanciadas polo Fondo Social Europeo.
Consecuentemente con todo o anterior, consultado o Consello Galego de Relacións Laborais, despois de informe da Asesoría Xurídica, da Dirección Xeral de Planificación Económica e Fondos Comunitarios e da Intervención Delegada, e, en exercicio das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto e financiamento.
1. Esta orde ten por obxecto completar a achega financeira da Xunta de Galicia ao I Plan Integral de Emprego de Galicia, a través da ampliación dos créditos previstos nas seguintes ordes de convocatoria de subvencións, por un importe total de 20.644.473,33  achegados polo Servizo Público de Emprego Estatal:
a) Orde do 31 de xaneiro de 2007 pola que se establecen as bases que regulan, para o exercicio do ano 2007, as axudas e subvencións para o fomento do emprego a través dos programas de cooperación, no ámbito de colaboración coas entidades locais e cos órganos e organismos das administracións públicas distintas da local, universidades e entidades sen ánimo de lucro, e procedese a súa convocatoria (DOG nº 40, do 26 de febreiro de 2007).
b) Orde do 16 de febreiro, pola que se establecen as bases reguladoras das axudas e subvencións para os programas de escolas obradoiro e casas de oficios, de obradoiros de emprego e de unidades de promoción e desenvolvemento no ámbito da Comunidade Autónoma de Galicia e se procede á súa convocatoria para o ano 2007 (DOG nº 47, do 7 de marzo de 2007).
c) Orde do 28 de febreiro de 2007 pola que se establecen as bases reguladoras e se procede á convocatoria pública de subvencións para a programación de accións formativas experimentais e complementarias do Plan FIP dirixidas a persoas desempregadas cofinanciadas polo Fondo Social Europeo na Comunidade Autónoma de Galicia correspondente ao exercicio de 2007 (DOG nº 47, do 7 de marzo de 2007).
d) Orde do 28 de decembro de 2006 pola que se establecen as bases reguladoras e a convocatoria pública para a concesión de subvencións para a posta en práctica en Galicia durante os anos 2007 e 2008 de programas experimentais en materia de emprego (DOG nº 17, do 24 de xaneiro de 2007).
2. Estes créditos previstos nas aplicacións orzamentarias 16.02.322A.403.1, 16.02.322A.445.1, 16.02.322A.460.3, 16.02.322A.481.2, 16.03.322B.460.0, 16.03.322B.481.0, 16.03.323A.444.0 e 16.03.323A.460.0, código de proxecto 2006 00 481, servirán para financiar as actuacións específicas vinculadas ao I Plan Integral de Emprego de Galicia que se sinalan nos artigos seguintes.
Artigo 2º.-Programas de cooperación.
1. Dentro dos programas de cooperación, destinados ao financiamento da contratación de traballadores e traballadoras desempregados/as para a realización de obras ou servizos de interese xeral e social, só se concederán subvencións para a realización das seguintes actuacións, por un importe global estimado de 12.550.000,00 euros:
a) Actuacións cos concellos incorporados á Rede Natura 2000-Lugares de importancia comunitaria (Zonas LIC) para a promoción do emprego nas ocupacións relacionadas cos novos filóns de emprego vinculados ao medio ambiente coa supervisión técnica da Consellería de Medio Ambiente.
b) Actuacións con organizacións sen ánimo de lucro de persoas afectadas por diversidade funcional para a contratación de persoal para a realización de servizos para a mellora das condicións de vida das persoas afectadas por diversidade funcional, en especial, aqueles destinados á súa inserción laboral a través da mellora da súa empregabilidade.
c) Actuacións cos concellos e organizacións sen ánimo de lucro co fin de mellorar as condicións de vida dos colectivos en risco de exclusión social, especialmente aqueles destinados a acadar un mellor posicionamento no mercado laboral, ben a través da súa contratación para a adquisición de experiencia, ou ben por medio da realización de servizos tendentes á mellora da súa empregabilidade.
d) Actuacións cos concellos para a creación de empresas de economía social ou servizos que formen e doten de experiencia laboral as persoas desempregadas na atención ás persoas dependentes.
e) Actuacións coas asociacións empresariais e sindicais do sector da construción e outros sectores con maiores índices de incidencia da sinistralidade laboral para a capacitación e adquisición de experiencia de traballadores e traballadoras en situación de desemprego no ámbito da prevención de riscos laborais.
f) Actuacións coa Demarcación de Costas do Estado e nos portos de Galicia para a promoción de emprego en ocupacións vinculadas a melloras ambientais e aos servizos de turismo e ocio.
g) Actuacións nos concellos rurais coa finalidade de mellorar a empregabilidade exclusivamente de mulleres desempregadas e de persoas paradas maiores de 45 anos mediante a adquisición de experiencia profesional en actividades de utilidade pública ou interese social e, especialmente, as que rehabiliten o contorno e núcleos rurais.
Artigo 3º.-Programas mixtos de formación-emprego.
Dentro dos programas mixtos de formación-emprego só poderán concederse subvencións aos concellos para a realización de actuacións experimentais en escolas obradoiro, casas de oficios e obradoiros de emprego coa finalidade de mellorar a empregabilidade dos traballadores e traballadoras en situación de desemprego participantes mediante a súa formación en alternancia co desempeño profesional en actividades de utilidade pública ou interese social e, especialmente, as que rehabiliten o contorno e núcleos rurais, por un importe global estimado de 2.894.473,33 euros.
Artigo 4º.-Accións formativas experimentais e complementarias do Plan FIP.
Dentro da programación de accións formativas experimentais e complementarias do Plan FIP só poderán concederse subvencións para a impartición de accións formativas por parte dos concellos e das universidades de Galicia para a formación das persoas desempregadas naquelas especialidades formativas de especial interese, tanto desde o punto de vista do colectivo que atenden como dos sectores produtivos a que se dirixen, e que non contan cun catálogo de especialidades homologadas; por un importe global estimado de 1 millón de euros.
Artigo 5º.-Programas experimentais.
Dentro dos programas experimentais só poderán concederse subvencións ás corporacións locais e ás asociacións empresariais e/ou sindicais, tendo preferencia os programas experimentais nos sectores da construción naval, madeira, fabricación de automóbiles e os seus compoñentes e construción para a incorporación das mulleres nas ocupacións en que estean subrepresentadas e recolocación de traballadores e traballadoras procedentes de empresas en regulación de emprego, por un importe global estimado de 4,2 millóns de euros.
Artigo 6º.-Presentación de solicitudes e procedementos.
1. As solicitudes de subvención cumpriranse nos modelos oficiais que se publican nas correspondentes ordes de convocatoria, sinaladas no artigo 1º.1. No caso de solicitude de programas de cooperación, substituirase o anexo II-proxecto de obras e servizos de interese xeral e social- previsto na Orde do 31 de xaneiro, polo que se publica como anexo a esta orde.
2. O prazo para a presentación de solicitudes, exclusivamente para as actuacións previstas nesta orde, será dun mes contado a partir do día seguinte ao da publicación desta convocatoria no Diario Oficial de Galicia, excepto no caso dos proxectos de escolas obradoiro, casas de oficios e obradoiros de emprego que rematará o 15 de xullo, de acordo co previsto no artigo 30.2º da Orde do 16 de febreiro, pola que se establecen as bases reguladoras das axudas e subvencións para os programas de escolas obradoiro e casas de oficios, de obradoiros de emprego e de unidades de promoción e desenvolvemento no ámbito da Comunidade Autónoma de Galicia e se procede á súa convocatoria para o ano 2007.
3. O procedemento para a tramitación, valoración e resolución dos expedientes presentados ao abeiro desta disposición e, en xeral, o seu réxime xurídico será o establecido para cada un dos programas nas ordes sinaladas no artigo 1º.1 desta orde.
Disposicións adicionais
Primeira.-A concesión de axudas e subvencións para os programas regulados nesta orde estará supeditada á existencia de crédito orzamentario nas aplicacións 16.02.322A.403.1, 16.02.322A.445.1, 16.02.322A.460.3, 16.02.322A.481.2, 16.03.322B.460.0, 16.03.322B.481.0, 16.03.323A.444.0 e 16.03.323A.460.0, código de proxecto 2006 00 481, dos orzamentos xerais da Comunidade Autónoma de Galicia para o ano 2007.
O importe dos ditos créditos para cada programa poderá ser obxecto de reaxustes como consecuencia da asignación ou da redistribución de fondos para o financiamento dos programas de fomento de emprego e das solicitudes presentadas, coas limitacións que establezan a Conferencia Sectorial de Asuntos Laborais, o Convenio de Colaboración do 29 de marzo de 2006 ou as disposicións aplicables as axudas cofinanciadas polo Fondo Social Europeo.
Segunda.-No caso de que as solicitudes presentadas non esgotasen os créditos previstos nesta orde para cada programa, os remanentes poderán utilizarse, respectivamente, como ampliación dos créditos previstos nas ordes mencionadas no parágrafo primeiro do artigo 1º.
Disposicións derradeiras
Primeira.-Autorízase o director xeral de Promoción do Emprego e o director xeral de Formación e Colocación para ditar, no ámbito das súas respectivas competencias, as resolucións e instrucións necesarias para o desenvolvemento e execución desta orde.
Segunda.-Esta orde entrará en vigor o día seguinte da súa publicación no Diario Oficial de Galicia.
Santiago de Compostela, 9 de abril de 2007.
Ricardo Jacinto Varela Sánchez
Conselleiro de Traballo
Ver referencia pdf "08500D008P051.PDF"
Ver referencia pdf "08500D008P051.PDF"